सीलन-बदबू दूर करे सिरका, नमक, नीम की पत्तियां; पेट्रोल-थर्माकोल से छत बनाएं वॉटरप्रूफ
टपकते पानी के कारण घर में अजीब सी बदबू आने लगती है। ऐसे में कुछ तरीके अपनाकर मानसून के दिनों में घर में सीलन, कीड़े-मकोड़े की समस्याओं छुटकारा पा सकते हैं।
बारिश का मौसम वैसे तो उमस भरी गर्मी के बाद राहत लेकर आता है। लेकिन अपने साथ बहुत सी परेशानियां भी लाता है। कुछ लोगों के घरों में बारिश का पानी घुस जाता है, तो कुछ के घरों में दीवारों पर सीलन लग जाती है। कुछ लोग तो टपकती छत से परेशान रहते हैं।
इस टपकते पानी के कारण घर में अजीब सी बदबू आने लगती है। ऐसे में कुछ तरीके अपनाकर मानसून के दिनों में घर में सीलन, कीड़े-मकोड़े की समस्याओं छुटकारा पा सकते हैं। इसके अलावा बीमारियों के फैलने का खतरा भी रहता है। पूर्व चिकित्सा अधिकारी डॉ. सुबास राय से जानें बारिश में होने इंफेक्शन से कैसे बचा जाए।
सबसे पहले बात करते हैं मानसून से पहले की तैयारियों के बारे में… 
मानसून की मार झेलने से पहले अपने घर को तैयार करें। छत से पानी आना, नम अलमारी, नम महक वाले कमरे और कपड़े, दीवारों पर गीले पैच, लकड़ी के फर्नीचर और दरवाजे भी नम होकर खराब होने लगते हैं। अगर आप पहले से ही अपने घर को मानसून के लिए तैयार कर लेंगे तो किसी तरह की परेशानी का सामना नहीं करना पड़ेगा।
छत पर वॉटरप्रूफिंग करना न भूलें
मानसून में सबसे बड़ी समस्या छत टपकना है। मानसून में घर को तैयार करने के लिए सबसे पहले लीक या कमजोर दीवार जोड़ों की जांच करें और इसे ठीक करने के लिए वॉटरप्रूफिंग करें।
इलेक्ट्रिक तारों को पहले जांच लें
बिजली की तारें बाहर दिख रही हैं तो उन्हें किसी बॉक्स में सेट करवाएं। ऐसी तारों से शॉर्ट सर्किट होने के खतरा रहता है।
रग्स और कार्पेट को साफ करें
बारिश के मौसम में रग्स और कार्पेट भी नम हो जाते हैं। अपने कालीनों को रोजाना वैक्यूम से साफ करें और सुखाएं। इसे नमी से बचाने के लिए रोजाना जगह बदलें और धूप दिखाते रहें
आइए अब जानते हैं कि मानसून के दौरान क्या करें…
खिड़कियां खुली रखें
घर में सीलन से बचाव के लिए जरूरी है कि आप अपने घर की खिड़कियां ज्यादातर खुली रखें। इसके अलावा बीच-बीच में पंखा भी चलाकर रखें। खाना बनाते समय नमी को बाहर निकालने के लिए एग्जॉस्ट फैन जरूर चलाएं। इससे घर में सीलन से बचाव हो सकता है।
बाथरूम-किचन रखें साफ
बारिश के दिनों में सीलन और बदबू से छुटकारा पाने के लिए घर की सफाई पर खास ध्‍यान दें। खासतौर पर बाथरूम और किचन को साफ रखें, क्योंकि यहीं सबसे ज्यादा सीलन रहती है और बीमारी फैलने की संभावना रहती है।
बारिश के मौसम में नमी के कारण घर में अजीब सी बदबू भी भर जाती है। आइए जानते है सीलन की गंध से कैसे छुटकारा पाएं… 
इस तरह दूर करें बदबू
घर में बारिश का पानी की वजह से सीलन और बदबू आ रही हो तो इससे छुटकारा पाने के लिए हाइड्रोजन परआक्साइड को पानी में मिला लें और छिड़काव करें। इससे बदबू दूर होगी।
घर में विनेगर स्प्रे करें
कई सारे लोग कमरे से बदबू को हटाने के लिए डियो का इस्तेमाल करते हैं, लेकिन ऐसा नहीं करना चाहिए। क्योंकि खुशबू बदबू से मिलकर एक नए तरह की गंध को पैदा करती है। ऐसे में घर से बदबू को हटाने के लिए विनेगर जैसे स्मैल अब्जॉर्बर का इस्तेमाल करना चाहिए। इसके लिए एक स्प्रे बोतल में विनेगर और पानी को बराबर मात्रा में मिलाकर घर के कोने-कोने में छिड़क दें।
तुलसी-नींबू से दूर करें सीलन की बदबू
नींबू और तुलसी की खुशबू घर से सीलन की बदबू को हटाने में बहुत मददगार होती है। एक कप पानी में चार बड़े चम्मच सूखी तुलसी मिलाएं और कुछ मिनटों तक उबलने दें। अब इसे छान लें और उसमें नींबू के रस को 2-3 चम्मच मिलाकर स्प्रे बोतल में डालकर पूरे घर में थोड़ी-थोड़ी देर में छिड़कते रहें।
बेकिंग सोडा से घर बनाएं खुशबूदार
बारिश के दिनों में घर से आने वाली सीलन और कचरे की बदबू को दूर करने के लिए बेकिंग सोडा का इस्तेमाल कर सकते हैं। इसके लिए एक स्प्रे बोतल में 2 कप पानी को भरकर इसमें 1 चम्मच बेकिंग सोडा और कुछ बूंद एसेंशियल ऑयल की मिलाएं। अब इसे अच्छे से हिलाकर मिक्स करें और घर में इसका छिड़काव करें।
नमक का इस्तेमाल करें
नमक में नमी को सोखने की क्षमता होती है। इसलिए घर की नमी दूर करने के लिए यह सबसे आसान उपाय है। एक डिब्बे में करीब एक किलो नमक को सीलन वाली जगह पर रख दें। असर आप खुद देखेंगे कि नमक ने काफी नमी को सोख लिया है।
वॉर्डरोब में बिछाएं न्यूजपेपर
बारिश के मौसम में होने वाली नमी को सोखने के लिए न्यूजपेपर का इस्तेमाल किया जा सकता है। इसके लिए आप वॉर्डरोब में न्यूजपेपर को बिछाएं। इससे नमी को सोखने में मदद मिलेगी।
सूखी नीम की पत्तियों का करें इस्तेमाल
बरसात के मौसम में अक्सर कीड़े-मकोड़े भी निकलने लगते हैं, जिन्हें दूर करने के लिए सूखी नीम की पत्तियों का इस्तेमाल किया जा सकता है। नीम के पत्तियों के कड़वेपन की वजह से कीड़े मकोड़े दूर भागते हैं। इसके साथ ही खुशबू के लिए नींबू का इस्तेमाल किया जा सकता है।
खबर से जुड़े इस पोल में अपनी राय दें
मानसून में घर की सीलन और फंगस सेहत पर डाल सकती है बुरा असर, इन रोगों का रहता है खतरा….
सीलन और फंगस से भरी दीवारें सेहत की भी दुश्मन हैं। मानसून के मौसम में कई तरह के इंफेक्शन होने का खतरा रहता है। ऐसे में जरा सी लापरवाही किसी गंभीर बीमारी का कारण बन सकती है।
क्यों होती है सीलन और फंगस
डॉ. राय कहते हैं, बरसात का मौसम बहुत सेंसिटिव होता है। इस मौसम में कीटाणु और सूक्ष्मजीव की संख्या भी तेजी से बढ़ती और फैलती है। असल में सीलन और फंगस का कारण साफ सफाई की कमी, पानी का दीवार से सटा होना, थर्मल इंसुलेशन न होना और घर में वेंटिलेशन की कमी सीलन और नमी पैदा करती हैं। इन सब चीजों के चलते दीवारों में सीलन और सफेद और काले रंग का फंगस हो जाता है।
सेहत पर क्या नुकसान डालते हैं सीलन और फंगस
जब घर की दीवार सीलन और फंगस से भर जाए तो समझ लें कि स्वास्थ्य के प्रति सावधान होने की जरूरत है। क्योंकि सीलन और फंगस के कारण अल्टरनारिया, एस्परजिलस, पेनिसिलियम और क्लोडोस्पोलियम जैसी फंगल प्रजातियां पनपने लगती हैं। इनसे अस्थमा, राइनाइटिस, खांसी, जुकाम, गले में दर्द, सिर में दर्द, थकान और जोड़ों में दर्द, एलर्जी और डर्मेटाइटिस का खतरा बढ़ जाता है।
बारिश के मौसम में घर की छत टपकने से हैं परेशान हर जगह नहीं रखनी पड़ेगी बाल्टी, अपनाएं देसी जुगाड़ ...
